טום הנקס

ביוגרפיה


הנקס נולד בקונקורד, קליפורניה שבארצות הברית למשפחה ממוצא אנגלי ופורטוגזי. בנם של ג'נט מרילין (לבית פרייג'ר) ואמוס מפורד הנקס. הוריו התגרשו כשהיה בן 4.
ניסיונו הראשון במשחק היה רק לאחר לימודיו באוניברסיטה, כאשר הופיע במחזה לא מוכר.

בקולנוע

ב-1980, שיחק בסרטו הראשון, "הוא יודע שאת לבד" ("He Knows You're Alone"), כשהוא בן 24. ב-1984, זכה לפריצה הקולנועית הראשונה שלו, כשלוהק לתפקיד הראשי בסרטו של רון הווארד, "ספלאש" לצד דריל האנה, שזכה להצלחה קופתית גדולה.
ב-1986 שיחק בתפקידו הדרמטי הראשון בסרטו של משה מזרחי "אהבה גנובה", שצולם בחלקו הגדול בירושלים. בסרט הוא מגלם טייס אמריקני מתנדב בצבא הבריטי במלחמת העולם השנייה, המתאהב בבחורה יהודיה ממשפחה ספרדית-ירושלמית.
ב-1988 שיחק בסרט "ביג" (שנתן זינוק גדול לקריירה שלו ופרסם אותו ברמה עולמית), עליו היה מועמד לפרס האוסקר בקטגוריית "השחקן הטוב ביותר" ועבורו גם זכה בפרס גלובוס הזהב כ-"שחקן הטוב ביותר בסרט קומדיה" ובפרס סאטורן בקטגוריית "השחקן הטוב ביותר". ב-1992, שיחק ב-"ליגה משלהן" לצד ג'ינה דייוויס ומדונה. ב-1993 שיחק בקומדיה הרומנטית "נדודי שינה בסיאטל" לצד מג ראיין.
ב-1993, שיחק בסרטו של ג'ונתן דמי - "פילדלפיה", שם גילם את אנדרו בקט, הומוסקסואל חולה איידס, אשר יוצא למאבק משפטי נגד מעסיקו שפיטר אותו בשל מחלתו. על תפקיד זה, זכה בפרס האוסקר בקטגוריית "השחקן הטוב ביותר".
ב-1994, שיחק בתפקיד המזוהה איתו ביותר- בסרטו של רוברט זמקיס, "פורסט גאמפ", שבו גילם בחור רפה שכל, העובר בצמתים המרכזיים של ההיסטוריה האמריקאית משנות החמישים ועד שנות התשעים. על תפקיד זה זכה לשבחי המבקרים ובפרס גלובוס הזהב בקטגוריית "השחקן הטוב ביותר בסרט דרמה" ובפרס גילדת שחקני המסך. באותה שנה הוא גם זכה בפרס האוסקר על "פורסט גאמפ" והפך לשחקן השני בתולדות האוסקר שזכה שנתיים ברציפות בפרס השחקן הטוב ביותר.הראשון היה ספנסר טרייסי שזכה בפרס שנתיים ברציפות  ב 1937 וב 1938 על הסרטים קפיטנים אמיצים ועיר הנערים. השחקן ג'ייסון רוברדס זכה בשני פרסי אוסקר כשחקן המשנה הטוב ביותר על הסרטים כל אנשי הנשיא(1976) וג'וליה(1977).
ב-1995, שיחק בסרטו של רון הווארד, "אפולו 13", לצד קווין בייקון וגארי סיניז.
ב-1998 שיחק בסרטו של סטיבן שפילברג, "להציל את טוראי ראיין", בעבורו היה מועמד לפרס האוסקר ולפרס גלובוס הזהב בקטגוריית "השחקן הטוב ביותר". ב-1999, שיחק בסרטו של פרנק דרבונט, "גרין מייל", בתפקיד פול אדג'קומב, סוהר ראשי באגף הנידונים למוות. על תפקיד זה, היה מועמד לפרס סאטורן (בקטגוריית "השחקן הטוב ביותר בסרט מתח").
בשנת 2000 שיחק בסרטו של רוברט זמקיס, "להתחיל מחדש", עליו זכה בפרס גלובוס הזהב לשחקן הטוב ביותר בסרט דרמה והיה מועמד פעם נוספת לפרס האוסקר בקטגוריית "השחקן הטוב ביותר".
ב-2002 שיחק בסרט "תפוס אותי אם תוכל" לצידם של לאונרדו דיקפריו, כריסטופר ווקן, ג'ניפר גרנר ומרטין שין, ובאותה שנה שיחק גם בסרטו של סם מנדז, "הדרך לפרדישן" לצד פול ניומן, ג'וד לאו ודניאל קרייג.
ב-2004 שיחק בסרטו של סטיבן שפילברג, "טרמינל" לצד קתרין זיטה ג'ונס, סטנלי טוצ'י וזואי סלדנה, שהפך לאחד התפקידים הכי אהובים שלו. באותה שנה שיחק גם בסרטם של האחים כהן, "לחסל את הליידי", שנכשל בקופות.
ב-2006, שיחק בסרט "צופן דה וינצ'י" לצד אודרי טוטו, איאן מק'קלן, ז'אן רנו ואלפרד מולינה.
ב-2008 שיחק בדרמה הקומית "באק האוורד הגדול" לצד ג'ון מלקוביץ'.
ב-2009, שיחק בסרט "מלאכים ושדים" (סרט ההמשך ל-"צופן דה וינצ'י"), לצד איילת זורר ויואן מקגרגור.
ב-2011 הוא לקח על עצמו הפקה של סרט שאותו החליט לביים: "לארי קראון" לצד ג'וליה רוברטס, בו שימש גם כמפיק בפועל וגם כתסריטאי. הסרט לא הצליח בקופות וזכה לביקורות פושרות. ב-2012 שיחק בסרטם של האחיות וצ'אוסקי, "ענן אטלס" לצד האלי ברי.
ב-2013, הוא שיחק בשני סרטים; בסרטו של פול גרינגראס, "קפטן פיליפס" לצד ברקהאד עבדי ובסרטו של ג'ון לי הנקוק, "להציל את מיסטר בנקס", שם גילם את דמותו של וולט דיסני.
ב-2015, שיחק בסרטו המדובר של סטיבן שפילברג, "גשר המרגלים" לצד מארק ריילנס.
ב-2016 שיחק בסרט המתח של רון הווארד, "התופת" לצידם של פליסיטי ג'ונס, בן פוסטר, עומאר סי, ואירפאן קאן.
ב-2016 יצא סרט בכיכובו של הנקס "סאלי: נס על ההדסון" בבימויו של קלינט איסטווד. הסרט עוסק בנחיתת החירום של טיסה 1549 של יו אס איירווייז על נהר ההדסון בניו יורק. הנקס מגלם את הטייס צ׳סלי סלנברג שהנחית את המטוס לצידם של ארון אקהרט, אנה גאן ולורה ליני. באותה שנה יצא לאקרנים סרט נוסף בהשתתפותו בשם "הולוגרמה למלך".
ב-2017 שיחק בסרט "המעגל" לצידה של אמה ווטסון. בסוף אותה שנה עלה לאקרנים הסרט "העיתון" לצידה של מריל סטריפ בסרטו של סטיבן ספילברג, שעוסק בקונפליקט בין ממשל ניקסון לעיתונות בפרשת מסמכי הפנטגון הסודיים שעסקו במלחמת וייטנאם.

בטלוויזיה

ב-1982 הופיע בסדרה "Bosom Buddies" ובתפקיד אורח בסדרה "ימים מאושרים". בעקבות הצלחתו בקולנוע, הוא הפך לשחקן אורח בסדרות רבות וב-2015, השתתף בקליפ לשיר "I Really Like You" של קארלי ריי ג'פסן.

כמדבב

הנקס דיבב במספר סרטי אנימציה: ב-1995 נבחר לדבב את השריף וודי בסרט "צעצוע של סיפור" של פיקסאר. ב-1999 הוא דיבב ב-"צעצוע של סיפור 2", ב-2004 דיבב בסרט "רכבת לקוטב" של האחים וורנר, ב-2007 דיבב בסרט "משפחת סימפסון" של פוקס המאה ה-20, ב-2010 הוא דיבב ב-"צעצוע של סיפור 3". ב-2019 דיבב פעם נוספת את וודי ב"צעצוע של סיפור 4".

הצלחתו והכנסותיו

בתחילת דרכו שיחק בסרטים: "ביג" ב-1988 ו"טרנר והוץ'" ב-1989 שהניבו לו הצלחה בקופות, אך לא הצלחה בקרב המבקרים.
מאז "פורסט גאמפ" כיכב הנקס בשרשרת של סרטים שוברי קופות, שהפכו אותו לאחד השחקנים הרווחיים בכל הזמנים, בהם "אפולו 13", "גרין מייל" ו"להציל את טוראי ראיין". הוא עסק גם בבימוי ובהפקה, ובין היתר יצר עם הבמאי סטיבן ספילברג את סדרת הדרמה "אחים לנשק", המספרת על פלוגה אמריקאית במלחמת העולם השנייה.
הנקס נחשב לשחקן שזכה לככב בסרטים קופתיים שהכניסו מעל 100 מיליון דולר בארצות הברית, יותר מכל שחקן אחר. הוא כיכב ב-15 שוברי קופות (ובהם "אפולו 13", "טרמינל", "צופן דה וינצ'י" ו"מלאכים ושדים"), שהכניסו ביחד 2.43 מיליארד דולר. הנקס כיכב ברצף ב-7 שוברי קופות, עד שהופיע בסרט "לחסל את הליידי", שהיה לסרט הכושל הראשון שכיכב בו.

חיים אישיים

נישואיו הראשונים של הנקס היו לשחקנית/מפיקה סמנתה לואיס (סוזן דילינגהאם) בשנת 1978. הם התגרשו בשנת 1987. בנם הבכור הוא השחקן קולין הנקס (יליד 1977), ולהם עוד בת נוספת בשם אליזבת. בשנת 1988 נישא בשנית לריטה וילסון, ולהם שני בנים משותפים.
באוקטובר 2013 סיפר כי הוא סובל מסוכרת סוג 2 כבר שני עשורים.
מבחינה פוליטית הנקס ידוע בתמיכתו במפלגה הדמוקרטית, ובפרט בזכויות להט"ב וגורמים סביבתיים.
ב-2016 העניק לו נשיא ארצות הברית ברק אובמה את מדליית החירות הנשיאותית, עיטור הכבוד הגבוה במדינה.